Súradnice: 48°24′14″S 18°23′25″V﻿ / ﻿48,4040°S 18,3903°V﻿ / 48.4040; 18.3903

**Jarky** je potok v regióne Dolná Nitra na území obcí Lovce, Žikava a Topoľčianky v okrese Zlaté Moravce v Nitrianskom kraji. Je pravostranným prítokom Hostianskeho potoka a má dĺžku 11,1 km. Je vodným tokom VI. rádu.

Prameň
------

Pramení v 570 m n. m. v severnej časti územia obce Lovce, v lesnom extraviláne v lese *Koreňová*, na juhovýchodnom svahu vrchu *Koreňová*. Patrí do okresu Zlaté Moravce v Nitrianskom kraji a nachádza sa na rozhraní geomorfologického celku Tribeč, geomorfologickom podcelku Veľký Tribeč (geomorfologický podcelok), a geomorfologického celku Podunajská pahorkatina.

Opis toku
---------

Od prameňa tečie južným smerom cez lesný extravilán, skrúca sa do východného smeru, v 410 m n. m. priberá ľavostranný prítok Žliabok, v 375 m n. m. sa skrúca do juhovýchodovýchodného smeru a tento smer si v podstate zachováva až do svojho ústia, v 338 m n. m. priberá bezmenný pravostranný prítok z lesa *Potôčky* a zároveň vteká na územie obce Žikava, v 325 m n. m. ľavým brehom obmýva úpätie lesa *Medzi jarkami* a pravým brehom úpätie vrchu *Hôrka* s 427 m n. m. lesný extravilán sa postupne mieša s poľnohospodárskym extravilánom, v 300 m n. m. na svojom krátkom derivačnom kanáli vytvára vodnú nádrž s názvom *Žikava*, v 297 m n. m. vteká do poľnohospodárskeho extravilánu, v 277 m n. m. vteká do intravilánu obce Žikava, v 254 m n. m. vyteká z intravilánu do extravilánu obce Žikava, v 221 m n. m. prekračuje obecnú hranicu medzi obcami Žikava a Topoľčianky, v 214 m n. m. priberá ľavostranný prítok Žikavka, od opustenia intravilánu obce Žikava až do svojho ústia má aj v súčasnosti kľukatý, meandrovitý priebeh toku, tesne pred obecnou hranicou medzi obcou Topoľčianky a mestom Zlaté Moravce v juhozápadojužnom kúte poľnohospodárskeho extravilánu obce Topoľčianky ústi v 192 m n. m. do Hostianskeho potoka ako jeho pravostranný prítok. Hostiansky potok ústi ďalej do Žitavy. Vodný tok *Jarky* má dva významnejšie prítoky Žliabok a Žikavka.

Pôvod názvu
-----------

Vodný tok *Jarky* na území obcí Lovce, Žikava a Topoľčianky má pôvod v názve lesa *Medzi jarkami*, ktorého úpätie ľavým brehom obmýva. Z apelatíva *jarok* vo význame *menší potok, výmoľ, struha, priekopa pozdĺžneho tvaru na odtekanie vody* a v gramatickom množnom čísle bolo utvorené jednoslovné hydronymum v podobe *Jarky* ako súčasť početnej skupiny názvov v slovenskej toponymii, najmä hydronymii. Názov lesa *Medzi jarkami* má pôvod v charakteristických tvaroch miestneho povrchu terénu utvorených po silných dažďoch a pripomínajúcich kľukaté meandrujúce neregulované meniace sa riečisko vodného toku, ktoré je vo veľmi suchých obdobiach roka vyschnuté. Názov vodného toku *Jarky* bol štandardizovaný v roku 1979. V priestore slovenskej hydronymie potokov hydronymum *Jarky* je jedinečným hydronymom (jún 2022).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2022-06-10.
2. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-06-10]
3. ↑  Priebeh vodného toku Jarky v Základnej báze údajov geografického informačného systému ZB GIS. Dostupné on-line na  [cit. 2022-06-10].
4. ↑  Názvy vrchov a dolín Slovenskej socialistickej republiky A 6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 8, 40. 079-902-87 NVA (identifikačný kód tlačoviny z obdobia pred ISBN).
5. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 24, 25, 26, 133, 134, 135.
6. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Západoslovenský kraj. Slovenský úrad geodézie a kartografie, č. P-108/1978 z 30.03.1978, Kartografické informácie 10. 122 s. S. 44. Bratislava 1979. 79-904-79 (identifikačný kód tlačoviny z obdobia pred ISBN).
7. ↑  Geografické názvy okresu Nitra A9. Geografické názvoslovné zoznamy OSN - ČSSR. Bratislava: Slovenský úrad geodézie a kartografie, P-190/1988 z 1.7.1988. 107 s. S. 39, 64, 78, 87. 79-910-88 GNO (identifikačný kód tlačoviny z obdobia pred ISBN).
8. ↑  Juraj Hladký. *Hydronymia povodia Nitry*. 1. vyd. Trnava : Trnavská univerzita v Trnave, Pedagogická fakulta, 2004. 291 s. (Hydronymia Slovaciae.) ISBN 80-8082-008-2. S. 98.

| * z
* d
* u
Vodné toky v povodí Hostianskeho potoka |
| --- |
| *Hostiansky potok* → *Žitava* → *Nitra* → *Váh* → *Dunaj* |
| Vodné toky | 
* Blažkov potok
* Brezový potok
* Brôdok
* Čerešňová
* **Hostiansky potok**
* Chudý potok
* Jarky
* Košiarny potok
* Lazinky
* Leveš
* Mlynárov potok
* Modošský potok
* Nitrolínska dolina
* Solčiansky potok
* Suchý potok
* Topoľnica
* Vápenný potok
* Žikavka
* Žliabok

 |
| Vodné plochy | 
* Vodná nádrž Žikava

 |